Den tyske nationale procedure for tildeling af begrænsede lufttrafikrettigheder

2009/C 112/04

I overensstemmelse med artikel 6 i Europa-Parlamentets og Rådets forordning (EF) Nr. 847/2004 om forhandling og gennemførelse af luftfartsaftaler mellem medlemsstaterne og tredjelande offentliggør Europa-Kommissionen følgende nationale procedure med henblik på fordeling blandt de EF-luftfartsselskaber, som kan komme i betragtning hertil, af trafikrettigheder, der som følge af luftfartsaftaler med tredjelande er begrænsede.

Bekendtgørelse: Retningslinjer fra det tyske forbundsministerium for transport, anlægsarbejder og byudvikling vedrørende tildeling af begrænsede disponible tyske trafikrettigheder til EF-luftfartsselskaber (artikel 62a, stk. 2 og 3, i den tyske bekendtgørelse »Luftverkehrs-Zulassungs-Ordnung«) af 29. januar 2009.

Forbundsministeriet for transport, anlægsarbejder og byudvikling bekendtgør herved følgende retningslinjer for tildeling af begrænsede disponible tyske trafikrettigheder til EF-luftfartsselskaber.

BILAG

Retningslinjer fra Forbundsministeriet for transport, anlægsarbejder og byudvikling vedrørende tildeling af begrænsede disponible tyske trafikrettigheder til EF-luftfartsselskaber (§ 62a, stk. 2 og 3, i Luftverkehrs-Zulassungs-Ordnung)

1. Overordnede målsætninger

Disse retningslinjer bygger på Europa-Parlamentets og Rådets forordning (EF) nr. 847/2004 af 29. april 2004 om forhandling og gennemførelse af luftfartsaftaler mellem medlemsstaterne og tredjelande (EUT L 157 af 30. april 2004, s. 7; EUT L 195 af 2. juni 2004, s. 3).

Retningslinjerne har til formål at garantere en åben procedure uden forskelsbehandling med henblik på beslutninger om tildeling af begrænsede trafikrettigheder og begrænsede disponible udpegningsmuligheder. Samtidig tilstræbes det at:

— skabe en tilstrækkelig planlægningssikkerhed for alle EF-luftfartsselskaber, som kan komme i betragtning til trafikrettigheder, der er aftalt mellem Forbundsrepublikken Tyskland og et tredjeland, som ikke er underlagt EF-retten, og

— fremme konkurrence på ligelige vilkår for EF-luftfartsselskaber, der beflyver tredjelande, og styrke Tysklands stilling på lufttrafikområdet i kraft af en afbalanceret udvikling af lufttrafiksektoren under behørig hensyntagen til alle aktører i lufttrafikken, herunder transportbrugere og berørte regioner samt andre økonomiske interesser i handels- og turistsektoren.

2. Tildeling af trafikrettigheder og udpegning af luftfartsselskaber

2.1. Trafikrettigheder til international lufttrafik tildeles de berettigede EF-luftfartsselskaber efter ansøgning. Rettighederne kan begrænses eller tilbagekaldes. Trafikrettighederne tildeles luftfartsselskaberne inden for rammerne af en licens til at operere efter § 21 i den tyske luftfartslov »Luftverkehrsgesetz« under hensyntagen til betingelserne i de bilaterale aftaler mellem Forbundsrepublikken Tyskland og tredjelande.

2.2. Er trafikrettighederne og udpegningsmulighederne ubegrænsede eller tilstrækkelige, tildeles trafikrettighederne – når alle luftfartslovgivningens bestemmelser er opfyldt – regelmæssigt alle ansøgere i henhold til deres ansøgninger, og udpegningen over for tredjelandet foretages af Forbundsministeriet for Transport, Anlægsarbejder og Byudvikling. Luftfartsmyndighederne har i den forbindelse til opgave at sikre muligheden for ligelig konkurrence inden for rammerne af den bilaterale lufttrafik i overensstemmelse med den bilaterale lufttrafikaftales bestemmelser.

2.3. Overstiger antallet af ansøgninger imidlertid de disponible trafikrettigheder eller udpegningsrettigheder, gennemføres en åben procedure uden forskelsbehandling, inden de påkrævede trafikrettigheder eller udpegninger tildeles.

3. Kriterier for beslutningstagning

Under hensyntagen til rammebetingelserne i de bilaterale lufttrafikaftaler vurderes følgende aspekter regelmæssigt i forbindelse med gennemførelsen af tildelingsproceduren:

— bedst mulig udnyttelse af de begrænsede rettigheder i kraft af flere flyafgange, begyndelsestidspunkt for beflyvningen og faktisk rådighed over luftfartøjer på ansøgningstidspunktet

— det påtænkte produkts tjenestekvalitet, tjenestens art (egen nonstop tjeneste, direkte flyvning eller transferflyvning, marketingtjeneste med fælles rutenumre), luftfartsselskabets tilhørsforhold til en alliance eller en tilsvarende sammenslutning, mulighed for tilslutningsforbindelser, rejsetid, anvendt luftfartøj og prispolitik

— den udbudte flyvnings pålidelighed, ansøgerens økonomiske kapacitet og finansielle og tekniske kapacitet på længere sigt i henseende til den pågældende rute, indsættes et EU-registreret luftfartøj, eller drejer det sig om et leased eller chartret luftfartøj, som er registreret uden for EU-rettens gyldighedsområde

— brugervenlighed (skabes der valgmuligheder blandt flere luftfartsselskaber for transportbrugere på nærmere bestemte enkeltmarkeder); forbrugernes adgang til lufttransporttjenester (reservationsmuligheder, oplysnings- og salgskontorer)

— adgangsmulighed for nye markedsdeltagere under hensyntagen til de nye tjenesters fordele (f.eks. yderligere decentrale forbindelser)

— hensyn til knappe ressourcer og miljøhensyn (fuld udnyttelse af hubs, ankomst- og afgangstidspunkter, luftfartøjets størrelse, støj og emission af forurenende stoffer)

— beskyttelse af almene trafikinteresser (§ 21, stk. 1, i Luftverkehrsgesetz – hensynet til disse tjenesters betydning i national og europæisk henseende, konkurrencesituationen på de individuelle delmarkeder, en aktuel ressourceknaphed og en konsolidering af luftfartsselskaberne på markedet)

— allerede eksisterende udpegninger.

Der kan derudover tages hensyn til andre kriterier, såfremt ansøgerne underrettes herom i passende tid forud for den endelige beslutning.

Det er vigtigt at skelne mellem trafikrettigheder og disponible slots i de koordinerede lufthavne. Slots tildeles med et andet retsgrundlag og efter en anden procedure. Slots, som er tildelt af lufthavnsmyndighederne, giver derfor ingen garanti for, at et luftfartsselskab kan gøre krav på at måtte udøve en trafikrettighed. Ligeledes giver en tildelt trafikrettighed ikke ret til at få tildelt en bestemt slot i en lufthavn.

4. Procedureregler

Forbundsministeriet for Transport, Anlægsarbejder og Byudvikling oplyser udførligt og uden forskelsbehandling om Forbundsrepublikken Tysklands disponible trafikrettigheder til tredjelande efter anmodning fra markedsdeltagerne.

Med samme formål for øje afholdes også jævnlige diskussionsmøder hos Forbundsministeriet for Transport, Anlægsarbejder og Byudvikling. I disse møder deltager fysiske eller juridiske personer, herunder luftfartssammenslutninger, som repræsenterer EF-luftfartsselskaber med interesser i de tyske trafikrettigheder.

4.1. Ansøgningsret

Følgende har ret til at ansøge om tyske trafikrettigheder og om udpegning i forhold til tredjelande: Alle luftfartsselskaber, som har hovedsæde beliggende inden for den europæiske luftfartslovgivnings gyldighedsområde (EF-luftfartsselskaber), og som er i besiddelse af en licens, jf. Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet (EUT L 293 af 31. oktober 2008, s. 3), såfremt de:

a) har hovedsæde i Tyskland, eller

b) er anerkendt som etableret i Tyskland af den tyske civile luftfartsmyndighed Luftfahrt-Bundesamt under overholdelse af fællesskabskravene. Anmodningen om anerkendelse af etableringen indgives til Luftfahrt-Bundesamt sammen med ansøgningen.

4.2. Indgivelse af ansøgning

4.2.1. Ansøgninger om tildeling af trafikrettigheder indgives skriftligt og affattet på tysk til Luftfahrt-Bundesamt senest den 1. maj hvert år med henblik på den efterfølgende vinterfartplan og senest den 1. november hvert år med henblik på den efterfølgende sommerfartplan. Gør antallet af indgåede ansøgninger det nødvendigt at iværksætte en tildelingsprocedure, kommer ansøgninger kun i betragtning, hvis de er indgivet inden for fristen. Ansøgninger vedrørende den igangværende fartplanperiode imødekommes kun i de tilfælde, hvor ledige trafikrettigheder står til rådighed.

4.2.2. Ansøgninger om udpegning indgives skriftligt og på tysk til Forbundsministeriet for Transport, Anlægsarbejder og Byudvikling.

Et luftfartsselskab udpeges i princippet kun over for et tredjeland, hvis der er tildelt en licens til at operere på ruten efter § 21 i Luftverkehrsgesetz.

4.3. Ansøgningens indhold

I forbindelse med et luftfartsselskabs ansøgning om begrænsede trafikrettigheder eller begrænsede disponible udpegningsrettigheder vedlægges navnlig følgende oplysninger:

— antal ugentlige flyvninger, afgangs- og ankomstlufthavn, type flyvninger (passagerer og/eller fragt)

— rute: direkte flyvning (uden mellemlanding eller antal mellemlandinger) eller en transferflyvning, fælles rutenumre for allerede eksisterende forbindelser, flyvningens varighed

— dato, hvor beflyvningen påbegyndes

— foretages beflyvningen ifølge planen året rundt eller sæsonbetinget

— anvendt luftfartøj (luftfartøjstype, herunder antal sæder)

— tilhørsforhold, i givet fald, til en alliance; udbud af tilslutningsflyvninger

— det væsentligste kundegrundlag (enkeltpladsreservation eller grupperejser)

— service for passagerer (f.eks. tilbudte klasser og indtjekning af bagage frem til destinationen)

— prisstruktur (prisniveau og struktur)

— en erklæring om, hvorvidt det er hensigten at iværksætte det samlede flyveprogram, som der ansøges om, eller de tildelte rettigheder kun skal udøves delvist

— i givet fald anerkendelsen fra Luftfahrt-Bundesamt af etableringen i Tyskland; luftfartsselskabets licens.

Enhver ansøger kan blive anmodet om at forelægge supplerende oplysninger om sin ansøgning.

4.4. Beslutning om ansøgningerne

4.4.1. Licens til at operere og trafikrettigheder

a) Forbundsministeriet for Transport, Anlægsarbejder og Byudvikling gennemfører en tildelingsprocedure efter punkt 2.3 med deltagelse af Luftfahrt-Bundesamt. Til dette formål forelægger Luftfahrt-Bundesamt de i henhold til punkt 4.2.1 rettidigt indsendte ansøgninger om tildeling af trafikrettigheder for Forbundsministeriet for Transport, Anlægsarbejder og Byudvikling.

b) Ud fra kriterierne i punkt 3 træffer Forbundsministeriet for Transport, Anlægsarbejder og Byudvikling beslutning om tildeling til luftfartsselskaberne af de trafikrettigheder, som der er ansøgt om, og beslutningen meddeles Luftfahrt-Bundesamt.

c) Luftfahrt-Bundesamt underretter luftfartsselskaberne om beslutningen med hensyn til ansøgningen om tildeling af trafikrettigheder inden for rammerne af tildelingen eller afvisningen af den licens til at operere, som der er ansøgt om i medfør af § 21 i Luftverkehrsgesetz. Kan et luftfartsselskabs anmodning om tildeling af bestemte trafikrettigheder ikke imødekommes, og kan licensen til at operere derfor ikke tildeles i overensstemmelse med ansøgningen, orienteres luftfartsselskabet skriftligt om begrundelsen for dette i underretningen om tildelingen eller afvisningen af licensen til at operere.

d) Luftfahrt-Bundesamt tager hensyn til tildelingsprocedurens resultat ved gennemgangen af de flyveplaner, som forelægges i medfør af § 63b i Luftverkehrs-Zulassungs-Ordnung.

4.4.2. Udpegning

Foreligger der kun begrænsede disponible udpegningsmuligheder, træffer Forbundsministeriet for Transport, Anlægsarbejder og Byudvikling ud fra kriterierne i punkt 3 beslutning om, hvilke luftfartsselskaber der kan udpeges, og underretter det berørte tredjeland herom.

4.5. Bortfald af licensen til at operere og tilbagetrækning af udpegningen

Udnyttes de trafikrettigheder, som er tildelt af Luftfahrt-Bundesamt, ikke i en periode, der overstiger seks måneder, bortfalder licensen til at operere (§ 21, stk. 1, 3. punktum, sammenholdt med § 20, stk. 3, 5. punktum, i Luftverkehrsgesetz).

Hvis Luftfahrt-Bundesamt har tildelt trafikrettigheder på den betingelse, at trafikflyvningen senest skal påbegyndes inden et bestemt tidspunkt efter den i ansøgningen anførte begyndelsesdato, og der ikke inden for fristen er gjort brug af trafikrettighederne, kan dette medføre bortfald af licensen til at operere allerede før udløbet af fristen i afsnit 1 (§ 21, stk. 1, 3. punktum, sammenholdt med § 20, stk. 2, 1. punktum, i Luftverkehrsgesetz).

Trafikrettigheder, der frigives som følge af bortfaldet af licenser til at operere, tildeles på ny af Luftfahrt-Bundesamt.

Bortfalder en licens til at operere, trækker Forbundsministeriet for Transport, Anlægsarbejder og Byudvikling i givet fald udpegningen af et EF-luftfartsselskabs udpegning over for et tredjeland tilbage.

5. Anke af beslutninger

Ethvert berørt luftfartsselskab kan anke Luftfahrt-Bundesamts trafikrettighedsbeslutninger, der træffes på grundlag af en tildelingsprocedure, i henhold til den tyske forvaltningslovgivnings bestemmelser.